Document ID: 32006D0553

KOMISJONI OTSUS,
4. august 2006,
sigade klassikalise katku markervaktsiini ostu kohta, et suurendada kõnealuse vaktsiini varusid ühenduses
(teatavaks tehtud numbri K(2006) 3461 all)
(2006/553/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 26. juuni 1990. aasta otsust 90/424/EMÜ kulutuste kohta veterinaaria valdkonnas, (1) eriti selle artikli 6 lõiget 2 ja artikli 8 lõiget 2,
võttes arvesse nõukogu 23. oktoobri 2001. aasta direktiivi 2001/89/EÜ ühenduse meetmete kohta sigade klassikalise katku tõrjeks, (2) eriti selle artikli 18 lõiget 2,
ning arvestades järgmist:
(1)
Sigade klassikaline katk on ohuks ühenduse kodu- ja metssigadele.
(2)
Sigade klassikalise katku puhangud seakasvatusettevõtetes võivad viia tõsiste tagajärgedeni ja tekitada ühenduses majanduslikku kahju, eelkõige kui need esinevad suure sigade tihedusega aladel.
(3)
Eeskirjad, mida kohaldatakse kodu- ja metssigade hädavaktsineerimise korral, ja markervaktsiini määratlus on sätestatud direktiivis 2001/89/EÜ.
(4)
Ühendusel on juba varuks 1 000 000 sigade klassikalise katku nõrgestatud elusvaktsiini doosi ja veel kavatsetakse osta 1 550 000 sigade klassikalise katku markervaktsiini doosi.
(5)
Seoses olukorraga ühenduses ja eriti haiguse olukorraga ühinevates riikides vajatakse rohkem markervaktsiini doose, kui on olemas ühenduse varudes.
(6)
Et tugevdada ühenduse võimet reageerida kiiresti sigade klassikalisele katkule, on vaja osta piisaval arvul markervaktsiini doose ja korraldada nende hoiustamine ning kiire kättesaadavus hädaolukorras.
(7)
Käesoleva otsusega ette nähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA OTSUSE:
Artikkel 1
1. Ühendus ostab võimalikult kiiresti 7 000 000 sigade klassikalise katku markervaktsiini doosi.
2. Ühendus korraldab lõikes 1 osutatud vaktsiini hoiustamise ja jagamise.
Artikkel 2
Maksimumkulutused lõikes 1 osutatud meetmetele on 7 500 000 eurot.
Artikkel 3
Artikli 1 lõikes 2 nimetatud meetmed võtab komisjon koostöös pakkumismenetluse teel määratud tarnijatega.
Artikkel 4
Käesolev otsus on adresseeritud liikmesriikidele.
Brüssel, 4. august 2006

Labels: 0
15
6